Title: Vyhláška
Author: Polák Andrej, Mgr.
Last saved by: Šoltysová Ľubomíra
Company: kataster

Návrh

Vyhláška
Úradu geodézie, kartografie a katastra
Slovenskej republiky

z ....................... 2018,

ktorou sa mení a dopĺňa vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení neskorších predpisov

Úrad geodézie, kartografie a katastra Slovenskej republiky (ďalej len „úrad“) podľa § 80 ods. 1 písm. a), b), e), f) a g) zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (ďalej len „zákon“) ustanovuje:

Čl. I

Vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení vyhlášky č. 74/2011 Z. z. a vyhlášky č. 87/2013 Z. z. sa mení a dopĺňa takto:

1.	Za § 13 sa vkladajú § 13a a 13b, ktoré znejú:

„§ 13a

(1)	Údaje o nehnuteľnostiach podľa § 7 písm. b) obsahujú aj údaj o cene nehnuteľnosti.

(2)	Údaj o cene nehnuteľnosti sa zapisuje do katastra na základe 

a)	rozhodnutia o schválení projektu pozemkových úprav,
b)	zmluvy predloženej na rozhodnutie o povolení vkladu, 
c)	verejnej listiny a inej listiny, ak je v nej cena vyčíslená.

§ 13b

(1)	Rozhodnutie o tom, či ide o predmet evidovania  v katastri podľa § 6 ods. 2 zákona obsahuje

a)	označenie správneho orgánu, ktorý rozhodnutie vydal,
b)	označenie nehnuteľnosti podľa § 42 ods. 2 zákona,
c)	výrok,
d)	odôvodnenie,
e)	dátum vydania rozhodnutia,
f)	úradnú pečiatku a podpis s uvedením mena, priezviska a funkcie oprávnenej osoby.

(2)	Ak sa rozhodnutie vyhotovuje v elektronickej podobe podľa osobitného predpisu o elektronickej podobe výkonu verejnej moci, neobsahuje úradnú pečiatku a podpis, ale je správnym orgánom autorizované podľa osobitného predpisu o elektronickej podobe výkonu verejnej moci.“.
 
2.	Za § 15 sa vkladá § 15a, ktorý znie:

„§ 15a

(1)	List vlastníctva sa vedie v listinnej podobe a elektronickej podobe.

(2)	V listinnej podobe sa vedú listy vlastníctva, ktorých údaje evidované v elektronickej podobe neboli stotožnené s údajmi v listinnej podobe. 

(3)	Ak listinná podoba listu vlastníctva nie je stotožnená s listom vlastníctva zostaveným z databázy Informačného systému katastra nehnuteľností, súčasne sa so zápisom na pamäťovom médiu počítača aktualizuje aj listinná podoba listu vlastníctva.“. 

3.	§ 24 znie:

„§ 24

(1)	Oznámenie o návrhu na vklad sa podáva v elektronickej podobe formou elektronického tlačiva na webovom sídle úradu.

(2)	Ak sa doručuje návrh na vklad v elektronickej podobe, v návrhu na vklad sa oznámenie o návrhu na vklad preukáže uvedením čísla, pod ktorým bolo prijaté; oznámenie o návrhu na vklad nie je potrebné prikladať.

(3)	Elektronické podanie sa považuje za doručené až vtedy, keď ho zaeviduje príslušný okresný úrad s náležitosťami podľa § 24 ods. 3 zákona.

(4)	Oznámenie o návrhu na vklad má informatívny charakter pre okresný úrad a nemá vplyv na poradie zápisov podľa § 41 ods. 2 zákona.

(5)	Ak oznámenie o návrhu na vklad nie je v súlade s údajmi v zmluve, nepovažuje sa za prílohu návrhu na vklad.“.

4.	V § 26 sa vypúšťajú odseky 2 a 3. Súčasne sa zrušuje označenie odseku 1.

5.	V § 28 sa vypúšťajú písmená h) a i). Doterajšie písmeno j) sa označuje ako písmeno h).

6.	§ 31 sa vypúšťa.

7.	V § 32 písmeno b) znie:

„b) zisťovanie priebehu hraníc a meračské práce (ďalej len „miestne prešetrovanie),“.

8.	V § 35 ods. 1 sa slová za bodkočiarkou nahrádzajú slovami „toto sa netýka hraníc rozsahu vecného bremena a hraníc chránených území“.
9.	V § 35 sa vypúšťa odsek 2. Doterajšie odseky 3 až 8 sa označujú ako odseky 2 až 7.

10.	§ 36 znie:

„ § 36

Pri meračských prácach sa geodeticky určia lomové body hraníc pozemkov vymedzených právami k nehnuteľnostiam, lomové body hraníc druhov pozemkov a pôdorysov stavieb a ďalších objektov.“.

11.	§ 37 znie:

„§ 37

(1)	Na podklade výsledkov meračských prác sa vyhotoví nový súbor geodetických informácií, ktorý obsahuje vektorovú mapu a ďalšiu geodetickú dokumentáciu.

(2)	Na podklade zápisníc o vykonaní miestneho prešetrovania sa vyhotoví nový súbor popisných informácií, ktorý obsahuje súbor údajov v elektronickej podobe a ďalšiu písomnú dokumentáciu.“.

12.	V § 45 sa za odsek 1 vkladajú nové odseky 2 a 3, ktoré znejú:

„(2) Ak existuje viac využiteľných podkladov, na vyhotovovanie geometrických plánov sa prednostne použijú podklady s vyššou meračskou hodnotou. Pri pochybnostiach o vhodnosti podkladov je rozhodujúce stanovisko okresného úradu.

(3)Ak právo k nehnuteľnosti je uvedené v podkladoch, ktoré nie sú zapísané do katastra, údaje z nich sa použijú súčasne s údajmi katastra.“.

Doterajší odsek 2 sa označuje ako odsek 4.

13.	§ 45 sa dopĺňa odsekom 5, ktorý znie:

„(5) Geometrický plán je možné vyhotoviť aj pre účely spresnenia výmery pozemku.“.

14.	§ 46 sa dopĺňa odsekom 3, ktorý znie:

„(3) Ak je v geometrickom pláne nová alebo zmenená parcela vytvorená z dielov parciel, ku ktorým sa viažu iné právne vzťahy, možno takýto geometrický plán zapísať do katastra len spolu so zápisom vlastníckych práv k všetkým dielom novej alebo zmenenej parcely.“.

15.	Doterajší text § 47 sa označuje ako odsek 1 a dopĺňa sa odsekom 2, ktorý znie:

„(2) Časti geometrického plánu musia byť spolu spojené spôsobom, ktorý vylučuje dodatočnú výmenu jednotlivých listov, alebo častí.“.

16.	V § 50 ods. 2 písm. d) sa na konci vkladá čiarka a slová „pričom zanikajúce parcely, prípadne zanikajúce časti parciel sa označia parcelným číslom „0““.

17.	V § 50 sa za odsek 2 vkladá nový odsek 3, ktorý znie:

„(3) Elektronický podklad na aktualizáciu súboru popisných informácií je výkaz výmer vo výmennom formáte XML (Extensible Markup Language).“ Doterajšie odseky 3 a 4 sa označujú ako odseky 4 a 5.“.

Doterajšie odseky 3 a 4 sa označujú ako odseky 4 a 5.

18.	Za § 59 sa vkladá § 59a, ktorý vrátane nadpisu znie:

 „§ 59a
Oprava chýb v katastrálnom operáte

Protokol o oprave chyby obsahuje

a)	označenie správneho orgánu, ktorý protokol vyhotovil,
b)	chybný údaj a správne znenie údaja,
c)	odôvodnenie,
d)	dátum vyhotovenia protokolu,
e)	úradnú pečiatku a podpis s uvedením mena, priezviska a funkcie oprávnenej osoby.“.

19.	§ 60 a 61 vrátane nadpisov znejú:

„§ 60
Poskytovanie údajov katastra

(1)	Výpis alebo kópia zo súboru geodetických informácií, výpis alebo kópia zo súboru popisných informácií, kópia z pozemkovej knihy alebo železničnej knihy, ako aj identifikácia parcely (ďalej len „výpis alebo kópia“) obsahuje

a)	v listinne podobe dátum vyhotovenia, odtlačok úradnej pečiatky okresného úradu so štátnym znakom Slovenskej republiky, meno, priezvisko a podpis zamestnanca vykonávajúceho štátnu službu na úseku katastra, ktorý výpis alebo kópiu vyhotovil, e-kolok alebo doložku o úhrade správneho poplatku iným spôsobom alebo doložku o oslobodení od správneho poplatku a uvedie sa text: „Vyhotovil: Úrad geodézie, kartografie a katastra SR v zastúpení okresným úradom“.

b)	v elektronickej podobe náležitosti podľa osobitného predpisu. 

(2)	Žiadosť o výpis alebo kópiu možno podať v ústnej, papierovej alebo elektronickej podobe. Žiadosť v elektronickej podobe sa podáva formou vyplnenia položiek elektronického tlačiva na webovom sídle úradu.

(3)	V žiadosti o výpis alebo kópiu sa uvedie predmet žiadosti, názov obce a katastrálneho územia, identifikácia vlastníka alebo inej oprávnenej osoby, alebo parcelné číslo pozemku registra „C“ alebo registra „E“, alebo súpisné číslo stavby, prípadne číslo bytu a číslo listu vlastníctva. Ak vzniknú nejasnosti, okresný úrad vyzve žiadateľa o doplnenie žiadosti.

(4)	Kópiu z listu vlastníctva možno vyhotoviť aj s obsahom predchádzajúcich zápisov ako kópiu originálu listu vlastníctva.

(5)	Ak žiadateľ o vyhotovenie výpisu z listu vlastníctva výslovne neuvedie, že chce výpis iba z časti listu vlastníctva, vyhotoví sa mu úplný výpis.

(6)	Ak technické podmienky neumožňujú okresnému úradu vydať výpis alebo kópiu katastrálneho operátu spravovaného iným okresným úradom, odstúpi žiadosť na vybavenie príslušnému okresnému úradu.

(7)	Poskytnuté údaje katastra alebo ich časti v tvare umožňujúcom automatizované spracovanie možno používať iba pre vnútornú potrebu odberateľa.

§ 61

(1)	Údaje informatívneho charakteru, ktoré poskytuje právnická osoba zriadená úradom za odplatu, sa poskytujú vo forme tlačových výstupov a kópií z katastrálneho operátu v elektronickej alebo papierovej podobe podľa stavu spracovania údajov katastra. Tlačový výstup a kópia z katastrálneho operátu v listinnej podobe sú označené dátumom, ku ktorému je zobrazený stav katastrálneho operátu aktualizovaný, odtlačkom pečiatky, menom, priezviskom a podpisom zamestnanca právnickej osoby zriadenej úradom. Na vyhotovenie kópie z katastrálneho operátu v elektronickej podobe sa nevzťahujú osobitné predpisy .

(2)	Vybrané súbory geodetických informácií a vybrané súbory popisných informácií alebo ich časti obsahujúce údaje o nehnuteľnostiach a právnych vzťahoch k nim sa poskytnú na základe písomnej zmluvy.

(3)	Právnická osoba zriadená úradom poskytuje prostredníctvom prístupového miesta elektronické služby verejnej správy, a to aj vo forme sledovania zmien na liste vlastníctva.“.

20.	V prílohe č. 8 sa vypúšťa kód 3.

Čl. II

Táto vyhláška nadobúda účinnosť 1. júla 2018.

Ing. Mária Frindrichová
      predsedníčka